**Marsi Hírek**

**MJD: 234291 (2500.05.05.)**

**Szenzációs leletek a Földről!**

Leírni is döbbenetes, hogy közel 100 év telt el a legutóbbi Földre szállástól számítva. A legfrissebb mérések és számítások alapján azonban a háttérsugárzás kellően biztonságosnak mutatkozott, hogy a Földön újra ember járjon. A 7 fős legénység elsődleges céljai között szerepelt lehetséges életformák és korábbi földi kultúrák nyomainak felkutatása. A tudósokból és sportolókból álló csoport sikerrel begyűjtött több tárgyi emléket, melyek a nagy becsapódás előtti (B.E.) évszázadokban készültek. Az értékes leletek közül is kiemelkedik egy ősi nyelven írott, úgynevezett absztrakt kötetben, nyomtatott formában fennmaradt írás. Bár a Pannon‑tenger területét közel 300 éve újból víz borítja, azonban a töredékes formában fennmaradt írás is bizonyítja, hogy valaha értelmes és szorgalmas kultúra virágzott ezen a területen egykoron. A töredékek nyers fordítása a következő: „*dr. Torma Csaba Zsolt: A Kárpát-medence jövőbeli éghajlatának vizsgálata hőmérsékleti adatsorok finomhangolásával: …Klímadinamikai szempontból a Kárpát medence térsége rendkívül összetett domborzatú régiónak tekinthető… A kutatás fő célja, hogy egy újfajta szemléletet bemutatva a Kárpát‑medence jövőbeli éghajlatát illetően minél pontosabb ismeretek megszerzéséhez nyíljon út… Ennek megvalósításához a Kárpát‑medence térségét teljes egészében lefedő regionális klímamodell szimulációk állnak rendelkezésre...A jövőben a térség éghajlatában bekövetkező változások vizsgálhatók adott időszakra (pl. mi várható 2070-2099 közötti időszakban), valamint adott változás mértéke mellett (pl. 1,5 °C). Én ez utóbbi szemléletet követve az adott értékkel magasabb átlaghőmérséklettel jellemzett éghajlati viszonyokat vizsgáltam… Az eredmények egyértelműen pontosabb ismeretekhez vezettek, mind az átlagos, mind pedig a szélsőséges hőmérsékleti események vonatkozásában…”* Joggal bízhatunk abban, hogy a következő évekre tervezett újabb expedíciók további értékes leletekkel térnek majd vissza otthonunkra a Marsra!